b'\n_START_ARTICLE_\nPrien\xc5\xb3 herbas\n_START_SECTION_\nApra\xc5\xa1as\n_START_PARAGRAPH_\nHerbo m\xc4\x97lyname lauke raitas \xc5\xa1v. Jurgis su sidabriniais \xc5\xa1arvais ir purpuriniu apsiaustu ant rudo \xc5\xbeirgo, juoda ietimi smeigia po \xc5\xbeirgo kojomis \xc5\xbeali\xc4\x85 drakon\xc4\x85, kuriam i\xc5\xa1 nars\xc5\xb3 ver\xc5\xbeiasi raudona ugnis. \xc5\xbdirgo kamanos, balnas ir kiti pakinktai sidabriniai.\n_START_SECTION_\nSimbolika\n_START_PARAGRAPH_\n\xc5\xa0v. Jurgis i\xc5\xa1 seno simbolizavo g\xc4\x97rio kov\xc4\x85 su blogiu. Jis buvo daugelio valstybi\xc5\xb3, tarp j\xc5\xb3 ir Lietuvos Did\xc5\xbeiosios Kunigaik\xc5\xa1tyst\xc4\x97s glob\xc4\x97jas. XVIII a. pabaigoje jis gal\xc4\x97jo reik\xc5\xa1ti ir kov\xc4\x85 su i\xc5\xa1 i\xc5\xa1or\xc4\x97s plintan\xc4\x8diu blogiu, pirmiausia su agresyviais Pr\xc5\xabsijos k\xc4\x97slais.\n_START_SECTION_\nIstorija\n_START_PARAGRAPH_\nPrienams laisvojo miesto teises ir herb\xc4\x85 \xe2\x80\x93 \xe2\x80\x9e\xc5\xa1ventojo Jurgio atvaizdas\xe2\x80\x9c, 1791 m. lapkri\xc4\x8dio 9 d. suteik\xc4\x97 Lietuvos ir Lenkijos valdovas Stanislovas Augustas. Prien\xc5\xb3 herbas neteko galios XIX a. prad\xc5\xbeioje, ma\xc5\xbeai naudotas ir ikikarin\xc4\x97je Lietuvoje. Pagal Lietuvos Metrikos duomenis bei antspaud\xc5\xb3 ikonografij\xc4\x85, atkurt\xc4\x85 (herbo etalono autorius - dailininkas Rolandas Rimk\xc5\xabnas) Prien\xc5\xb3 miesto istorin\xc4\xaf herb\xc4\x85, Lietuvos Respublikos Prezidentas patvirtino dekretu 1996 m. baland\xc5\xbeio 1 d.'